Document ID: /fineweb-2-swissfilter-quality_10-filterrobots/filtered/01609.jsonl.gz/7

Châtel-St-Denis
Den evangelisk-reformerte kirke
Le Gottau 9, 1618 Châtel-St-Denis
Kirken ligger vest for motorvej A12 ca. 12 km. nord for Vevey i retning mod Fribourg. Det er lettest at bruge GPS.
Chapelle St-Léger
20 rue St-Léger, 1204 Genève
I mange år har den danske menighed i Genève holdt sine gudstjenester i Chapelle Saint-Léger i den gamle by. Kirkens historie går helt tilbage til 1260, hvor den blev opført sammen med et hospital på nabogrunden. Calvin mente i 1500-tallet, at der var for mange kirker i Genève, og kirken førte siden en omtumlet tilværelse, indtil den blev restaureret efter sidste verdenskrig. Den tilhører universitetet og bruges i dag af studenter samt den svenske, ungarske og danske kirke.
Kommer man med bus 3 eller 5, kører man til stop "Palais-Eynard" (stoppestedet efter Place de Neuve). Herfra er der 5-10 minutters gang ned ad den brolagte sti gennem Parc des Bastions. Derfra ud gennem den store gitterport til venstre ad rue St-Léger hen under broen. Se på højre side af gaden efter dannebrogsflaget, der hænger ved døren. Bemærk: Der er ingen toiletforhold.
Andre Steder hvor vi lejlighedsvis holder gudstjenester
•Den lutherske kirke på Place du Bourg-de-Four (konfirmation o.a.)
•Madeleinekirken (juleaftensgudstjeneste)
•Temple de Coppet (adventsgudstjeneste)
•Det protestantiske kapel i Veyrier (Sankt Hans aften)
St. Ursulakirken
Jubiläumsplatz 2, 3005 Bern
St. Ursula's er navnet på den engelske (anglikanske) kirke på Jubiläumsplatz, hvor vi holder danske gudstjenester. Kirken blev bygget i 1906, skænket af en amerikansk familie fra St. Louis i taknemlighed over, at datteren Ursula blev helbredt for en alvorlig sygdom.
St. Ursulakirken er let at finde i bil: følg motorvejen retning Thun/Interlaken. Tag afkørsel Bern-Ostring og kør derfra lige ud ad Thunstrasse (hvor sporvognene kører). Ved rundkørslen, hvor sporvognene drejer til højre ned mod centrum, kører man lige ud forbi div. ambassader - ca. 200 m til Jubiläumsplatz på venstre hånd. Med sporvogn fra banegårdspladsen: linie 6, 7 og 8 ad Thunstrasse til stop Luisenstrasse for enden af hvilken man kan se kirken.
Niklauskapelle
Münsterplatz 4051 Basel
I Basel holdes de danske gudstjenester i Niklauskapellet, som er en del af Basel Münster i hjertet af byen. Siden 700-tallet har der ligget en domkirke her, som dog gik tabt, da hunnerne i 916 brændte byen af. Den ældste del af kirken, som vi kender den i dag, stammer fra 1000-tallet. På sydsiden af kirken ligger klostret med smuk udsigt over Rhinen, det blev bygget i tidsrummet 1220-1450 med tre kapeller.
Kommer man med sporvogn, kører man til Barfüsserplatz og går op ad Münsterberg. Kommer man med bil, parkerer man bedst i Parkhaus Storchen. Gå derfra til højre mod Marktplatz og videre ad Freie Strasse og ad en af de små veje til venstre op på Münsterhügel. Der kan ikke parkeres ved kirken.
Martin-Luther-Kirche
Kurvenstrasse 39, 8006 Zürich
Martin Luther Kirche, Kurvenstrasse 39, 8006 Zürich, kommer man med offentlige transportmidler til enten med sporvogn 7 (Stettbach) fra Bahnhof-strasse til Ottikerstrasse og så gå ned til kirken eller med sporvogn 11 (Messe Oerlikon) eller 14 (Seebach) fra Bahnhofquai til Beckenhof og op gennem parken til kirken.